ખેતીમાં બળદોનું કામ ખૂબ રહેતું હોય છે. તે છતાં એને પોરો મળે એ અર્થે મહીનામાં અગિયારશ અને અમાસે કટોકટીભર્યા કામોના સમયે પણ ‘અગતો’ રખાતો. ખાસ પ્રકારનાં નીરણ, ખાણ અને બળદોને ધમારવા,અસો વીણવો,શીંગડે તેલ,પગે ગરમ પાણી સીંચવું વગેરે દ્વારા તેનો થાક દૂર કરાતો. ગામનો કારીગર વર્ગ ભલેને અનુકૂળ સમયે લગ્ન કરી વાળતો હોય, બાકી ખેડૂતો અને ખેતમજૂરો દિવાળી ગઇ હોય, વેચાણ થયા હોય, નવા પૈસા હાથમાં આવ્યા હોય અને શિયાળુ મોલ પણ ઉગીને સમા-નમા થઇ ગયા હોય-થોડી નવરાશનો ગાળો હોય , બસ ત્યારે લગ્નની મોસમ પૂરબહારમાં ખીલે ! આણાં-પરિયાણાં, સંબંધોનાં ગૉળધાણાં ખવાય .